החטיפה לעזה (מלחמת חרבות ברזל)

החטיפה לרצועת עזה אירעה במסגרת מתקפת הפתע על ישראל שביצע ארגון הטרור חמאס בבוקר חג שמחת תורה ה'תשפ"ד, 7 באוקטובר 2023, שבעקבותיה החלה מלחמת חרבות ברזל. מתקפת הפתע כללה מעשי טבח ביישובים וקיבוצים רבים בעוטף עזה, וטבח המונים במסיבה ליד רעים. מלבד הטבח, חטפו המחבלים בני אדם רבים. על פי הנתונים המעודכנים של דובר צה"ל, מספר המשפחות שעודכנו על חטיפת קרוביהן עומד על , מלבד  ששוחררו.

חלק מהנרצחים והחטופים היו חיילים, אך רובם אזרחים – גברים, נשים, ילדים, זקנים ותינוקות. על פי נתונים המעודכנים ל-19 באוקטובר, בין החטופים יש יותר מ-30 ילדים, ובין 10 ל-20 בני 60 ומעלה. השבויים מוחזקים במקומות שונים ברצועת עזה, על פי ההערכה, רבים מהם נחטפו כשהם אינם בין החיים.

חלק מהחטופים היו בעלי אזרחות זרה ממדינות שונות, וביניהם גם מספר תיירים, סטודנטים ועובדים ממדינות זרות: 5 מנפאל, 54 מתאילנד, 12 מגרמניה, 10 מאיטליה, 2 מטנזניה, 2 ממקסיקו, 1 מסרי לנקה, 6 מרוסיה, 1 מדנמרק, 1 מספרד, 1 מסין, 1 מסרביה, 1 מצ'ילה, 1 מרומניה ועוד כמה מהמדינות ארצות הברית, בריטניה וצרפת.

רקע

החטיפה 

בסביבות השעה 7:00 בבוקר פשטו מחבלי חמאס על יישובים וקיבוצים רבים באזור עוטף עזה, וערכו טבח בנחל עוז, בחולית, בניר עוז, בנתיב העשרה, בנירים, בבארי בכפר עזה בעיר שדרות, ובאופקים. כמו כן הם ערכו טבח המוני במסיבת הטבע ליד רעים, שהיה לפיגוע הטרור הגדול בתולדות מדינת ישראל, ובו נרצחו לפחות 270 בני אדם. מכל המקומות הללו חטפו המחבלים אזרחים, בהם זקנים, נשים וילדים, והובילו אותם לשבי בעזה. על פי הוושינגטון פוסט, תיעודי וידאו מוכיחים כי חלק מהנשבים הוצאו להורג לאחר שמחבלי חמאס שבו אותם.

על פי הודעת ארגוני החמאס והג'יהאד האיסלאמי, במהלך הפשיטה על יישובי עוטף עזה נחטפו כ-130 אזרחים וחיילים. אולם על פי ההערכות המעודכנות של צה"ל, מספר החטופים ששוהים בעזה עומד על .

ישנם דיווחים על מקרי אונס ופגיעות מיניות בחטופים.

אחד המחבלים שנעצרו סיפר בחקירה שהם לקחו ברגל משפחה שלמה במשך שעתיים לעזה.

אחד המקרים המתועדים מהחטיפות הוא חטיפתם של בני הזוג אבינתן אור ונועה ארגמני, שהשתתפו במסיבת הטבע ליד רעים וצולמו מובלים על ידי המחבלים לעזה, לאחר שנחשפו התכתבויות וואטסאפ שלהם שביקשו עזרה ממחבואם החל מ-8:10 בבוקר.

באחד הסרטונים נראית יפה אדר, בת ה-85, שנוטלת תרופות מצילות חיים באופן יומיומי, נלקחת לשבי חמאס ברצועת עזה. נשיא ארצות הברית, ג'ו ביידן, התייחס לכך בנאום תמיכה בישראל שנשא.

בסרטון אחר נראית , תיירת מגרמניה, מושכבת בטנדר בעירום חלקי כשהיא פצועה ומחוסרת הכרה, ומובלת ברחובות עזה כאשר הקהל יורק עליה. ב-30 באוקטובר עדכן צה"ל את משפחתה כי היא לא בחיים, וכי נמצאה עצם מבסיס הגולגולת של לוק. בסרטון נוסף נראים מחבלי חמאס דוחפים בברוטליות חטופה פצועה לרכב, וכן נראה טנדר שבו שוכב חטוף שמובל ברחובות עזה, כאשר ההמון שהתאסף סביבו מכה בחטוף לקול קריאות "אללה אכבר".

דו"ח על מצב החטופים 
בדו"ח מפורט על מצבם של מעל 150 חטופים, שנשלח לוועד הבינלאומי של הצלב האדום (ICRC) על ידי פרופ' חגי לוין לבקשת משפחות החטופים, מתואר כי החטופים נמצאים בתנאים מסכני חיים ונזקקים בדחיפות לטיפול בתרופות מצילות חיים וטיפול בפציעות. בדו"ח נכתב כי בהתבסס על מידע ראשוני, בין החטופים פצועים רבים קטועי איברים, פצועות בעקבות אונס, חטופים הסובלים ממצבים כרוניים כמו פרקינסון, טרשת נפוצה, מחלות לב, סרטן, וכן חולים עם צרכים מיוחדים כמו אוטיזם ודמנציה, או פעוטות, אינם מקבלים את הטיפול לו הם זקוקים.

בעקבות החטיפה 

מנסור עבאס, יו"ר מפלגת רע"מ, אמר בריאיון לכאן 11 כי הוא "קורא להנהגת כל הפלגים הפלסטינים להוכיח עמדה אנושית ערכית משקפת ערכי האסלאם, ולשחרר לאלתר את כל החטופים, בני הערובה והשבויים".

ב-12 באוקטובר פורסמה ברשתות החברתיות פרסומת לפיצה הנמכרת בבית עסק בחווארה כאשר הפרסומת עושה שימוש לועג בתמונת קשישה ניצולת שואה שנחטפה לעזה והוכרחה להצטלם עם מחבל כשהיא עושה תנועת וי. תוך מספר שעות דחפור של צה"ל הרס את קיר בית העסק ואטם אותו בחול.

ב-13 באוקטובר פורסם שכוח צה"ל אסף גופות אחדות של נעדרים שחמאס השאיר סמוך לגדר המערכת סביב רצועת עזה.

פרסום הקלטות של חטופות לשם טרור פסיכולוגי 
במסגרת הניסיון ליצור מנופי לחץ על ישראל על ידי טרור פסיכולוגי, ארגון הטרור חמאס פרסם ב-16 באוקטובר סרטון בו נראית החטופה מיה שם משוהם מבקשת שיחלצו אותה מן השבי. ב-30 באוקטובר פרסם סרטון נוסף בו נראות 3 חטופות מדברות למצלמה, כאשר אחת מהן מטיחה האשמות בראש הממשלה בנימין נתניהו.

מטה משפחות החטופים והנעדרים 

למחרת החטיפה הוקם על ידי חלק ממשפחות החטופים והנעדרים מטה שנועד להשבת החטופים מעזה ולאיתור הנעדרים מהמתקפה, הפועל בזירות שונות למען מטרה זו. כמו כן למטה ישנו צוות רפואי הפועל לוודא שהחטופים הזקוקים לטיפול רפואי מקבלים אותו, וכן צוות משפטי הפועל לפתרון בעיות משפטיות שנוצרו בעקבות החטיפה, ולהתמודדות משפטית בינלאומית מול ארגון הטרור חמאס.

ביום ראשון בערב, 8 באוקטובר, קיימו משפחות החטופים והנעדרים מסיבת עיתונאים, שבה דרשו מהממשלה פתיחת שיח שוטף עם המשפחות וקיום מבצע שמטרתו להחזיר את הנעדרים הביתה, מינוי גורם שיעמוד על הקשר הרציף עם המשפחות, עירוב מיידי של נשיא טורקיה ארדואן, יורש העצר הסעודי בן סלמאן, ונשיא מצרים א-סיסי, לשחרר את השבויים. הממשלה מינתה את גל הירש לאחראי על הנושא.

בהמשך פרסם מטה המשפחות להחזרת החטופים והנעדרים שלוש דרישות:
 שחרור מיידי של כל בני הערובה, היות שהחזקתם מנוגדת לדין הבין-לאומי, היות שהיא מוגדרת כפשע מלחמה ופשע נגד האנושות.
 פתיחה מיידית של מסדרון הומניטרי לאספקת תרופות וציוד נדרש לחולים כרוניים ופצועים. ובדיקה של כל בני הערובה על ידי רופא.
 התערבות וסיוע של מנהיגי המדינות השכנות לטובת שחרורם המיידי של בני הערובה החטופים.

משפחות חטופים ונעדרים קיימו ב-14 באוקטובר מסיבת עיתונאים שבה התייצבו נציגי המשפחות ודרשו מהעולם להתערב למען העברה מיידית של תרופות מצילות חיים לחטופים. פרטים על תרופות וסיוע הומניטרי הועברו לצלב האדום מ-150 משפחות.

פגישת משפחות החטופים עם נשיא ארצות הברית 
ב-18 באוקטובר נפגשו נציגי משפחות החטופים עם נשיא ארצות הברית ג'ו ביידן, שערך ביקור מיוחד בישראל בצל המלחמה. הנשיא הצהיר כי ארצות הברית תומכת באופן מוחלט בישראל ופועלת למען שחרור החטופים, ושהיא תתרום ממשאביה ככל שיידרש לביצוע מטרה זו.

חשיפת תוכנית החטיפה 
ב-15 באוקטובר חשף נשיא המדינה יצחק הרצוג בראיון לרשת CNN מסמך "תוכנית חטיפת השבויים", שנמצא על גופו של אחד המחבלים, אשר מפרט את ההדרכות שניתנו למחבלים כיצד לפעול בעת חטיפת החטופים. בין ההדרכות נכתב שעל החוטפים לייצר כאוס והפחדה באמצעות כפיתה וכיסוי עייני השבויים, שימוש במכות חשמל והוצאה להורג של כל אדם אשר עלול להוות איום או הסחת דעת. החוטפים הודרכו גם להשתמש בשבויים כבשר תותחים במידת הצורך. כמו כן אמר הרצוג כי בשיטה דומה לארגון הטרור דאעש וככתוב במדריך, נדרשו המחבלים לתעד את מעשיהם בשידור חי, ובעת תקיפות צה"ל להוציא להורג את השבויים.

בחקירת כוחות הביטחון סיפר אחד המחבלים כי הנהגת החמאס הבטיחה דירה ומענק בסך עשרת אלפים דולר למי שיביא חטוף מעוטף עזה, כולל חטיפת קשישים, נשים וילדים.

הסברה ישראלית בעולם אודות החטופים 
לצד מעשי הסברה ממלכתיים הנעשים מטעם גופים ממשלתיים מתקיימים מאמצי הסברה עצומים על ידי מתנדבות ומתנדבים ברחבי העולם.

 בלונדון בירת אנגליה אנשי עסקים ישראלים פרסמו את תמונות החטופים על גבי מסכי ענק שהוצבו על משאיות שנוסעות ברחובות העיקריים של העיר.
 בערים רבות ברחבי העולם, בהם לונדון וברלין, נערכו מיזמים של שולחנות אוכל ערוכים וכיסאות עם תמונות החטופים והחטופות.
 תמונות עם שמות החטופים והחטופות נתלו בקמפוסים, עמודי תאורה ולוחות מודעות ברחבי העולם. סרטונים רבים מציגים את ההזדהות עם הקורבנות המוצגים בתמונות, לצד כאלו הפועלים לתלוש אותם, והמאבק המתרחש סביב הצגתם במרחב הציבורי.
 השחקנית והבמאית חנה אזולאי-הספרי העלתה לרשת סרטון במרוקאית ובו בקשה לעמוד לצד ישראל ולגנות את המעשים הברבריים של חמאס ואת החטיפות.

תגובות ממדינות העולם 
 : נשיא ארצות הברית ג'ו ביידן אמר בנאום שנשא כי בין החטופים ישנם אזרחים אמריקאים, וכי הורה לממשלו לשתף עם ישראל מידע מודיעיני ולשלוח אליה מומחים על מנת לסייע לה בכל הנוגע למשבר החטופים. ביידן גם גינה את חטיפתם של ניצולי שואה, נשים וילדים.
 : קנצלר גרמניה, אולף שולץ, אמר בנאום שנשא בבונדסטאג כי ארצו חוששת מכך שחמאס יעשה שימוש בחטופים, שביניהם 5 אזרחים גרמניים, כמגן אנושי נגד תקיפות צה"ל ברצועת עזה. הוא הביע את תמיכתו בישראל להגן על עצמה, ואף הודיע שיעביר לישראל שני מל"טים מסוג HERON-TP.
 : נשיא צרפת, עמנואל מקרון הביע את הזדהותו עם ישראל וציין כי השימוש בחטופים על מנת לסחוט את ישראל הוא מחליא.
 : מג'יד אל-אנסרי, סגן ראש הממשלה הקאטרי ויועץ בכיר לשר החוץ אמר בראיון לערוץ גרמני שהוא אופטימי שבני הערובה ישוחררו בקרוב.

שחרור חטופים 
ב-20 באוקטובר, שוחררו שתי חטופות, אמא ובתה, בעלות אזרחות אמריקאית, יהודית ונטלי רענן, שהגיעו משיקגו לביקור אצל המשפחה בנחל עוז ונחטפו לעזה. עם זאת נמסר כי 8 מקרובי משפחתם של רענן, עדיין בשבי חמאס.

ב-22 באוקטובר, בעזרת תיווך של מצרים, שוחררו שתי ישראליות מבוגרות, יוכבד ליפשיץ ונורית קופר שנחטפו במהלך הטבח בניר עוז. בני זוגן נשארו בידי החמאס.

בלילה שבין 29 ל-30 באוקטובר, שחררו כוחות צה"ל ושב"כ את החיילת החטופה טוראי אורי מגידיש, ששימשה כתצפיתנית, במהלך פעילות קרקעית ברצועה.

הצעות משא ומתן לשחרור החטופים 
ראש ממשל חמאס בעזה, יחיא סינוואר, פרסם ב-28 באוקטובר כי הוא מוכן לשחרר את כל החטופים בתמורה לשחרור כל האסירים הביטחוניים הכלואים בישראל. דובר צה"ל הגיב שמדובר בטרור פסיכולוגי שישראל לא תשתף עימו פעולה.

ראו גם 
 ישראלים נעדרים שנכנסו לרצועת עזה אחרי מבצע צוק איתן
 פרשת אורון שאול
 הדר גולדין
 גלעד שליט

קישורים חיצוניים 

 רשימת שמות החטופים לעזה

הערות שוליים 

חטיפת חיילי צה"ל
שבויי צה"ל
ישראלים שנחטפו
בני ערובה ישראלים
שביית אזרחי ישראל וחיילי צה"ל
חטיפת ילדים
רצועת עזה: ביטחון
חמאס
מלחמת חרבות ברזל
פשעים נגד האנושות
פשעי מלחמה
מתקפת הפתע על ישראל (2023)